OpenLLM-France/wikimedia huggingface dataset:
# Tim Groser

Timothy John Groser (Perth, Escòcia; 1950) és un polític neozelandès i diputat de la Cambra de Representants de Nova Zelanda des de les eleccions de 2005. És membre del Partit Nacional i forma part del gabinet de John Key.

## Inicis

Groser va néixer a Perth, Escòcia, el 1950. El 1958 Groser i la seva família es van traslladar a Nova Zelanda. Es va graduar amb un BA de la Universitat Victòria de Wellington i fou assessor per la Tresoreria de Nova Zelanda, el Ministeri d'Afers Exteriors i el grup assessor del primer ministre per Robert Muldoon.
Entre el 1994 i el 1997 va ser l'ambaixador de Nova Zelanda a Indonèsia i també serví com a ambaixador per a l'Organització Mundial del Comerç entre 2002 i 2005.

## Diputat

Parlament de Nova Zelanda :
| Anys | Leg. | Circumscripció | Llista | Partit |
| 2005-2008 | 48 | Llista | 13 | Nacional |
| 2008-2011 | 49 | Llista | 15 | Nacional |
| 2011-actualitat | 50 | Llista | 12 | Nacional |
Des de les eleccions de 2005 Groser ha estat elegit diputat de llista pel Partit Nacional. En les eleccions de 2005 es trobava 13è en la llista del seu partit. En les següents eleccions es trobava 15è i en les de 2011 es trobava 12è.

### Ministre

En ser elegit el Partit Nacional després de les eleccions de 2008 Groser fou nomenat ministre pel primer ministre John Key. Fou nomenat Ministre de Comerç i Ministre de Conservació. Va succeir Phil Goff i Steve Chadwick respectivament.
El gener de 2010 hi va haver un canvi en el gabinet de Key. Groser va cessar d'ocupar el càrrec de Ministre de Conservació en ser reemplaçat per Kate Wilkinson. Fou nomenat, però, Ministre Responsable per Negociacions Internacionals sobre el Canvi Climàtic. L'abril de 2012 aquest càrrec prendria un nou nom, fent Groser el Ministre del Canvi Climàtic.

## Vida personal

Groser està casat i a més de l'anglès domina el francès i l'indonesi.

## Referències

* 1 2 (anglès) «Hon Tim Groser – List member, National Party Arxivat 2013-02-09 a Wayback Machine.». Parlament de Nova Zelanda. [Consulta: 26/06/2013.]
* 1 2 3 4 (anglès) «Hon Tim Groser - Biography Arxivat 2013-02-12 a Wayback Machine.». Partit Nacional de Nova Zelanda. [Consulta: 26/06/2013.]
* ↑ (anglès) «Groser high on National Party list». The New Zealand Herald. [Publicació: 29/05/2005.] [Consulta: 26/06/2013.]
* ↑ (anglès) «Party Lists of Successful Registered Parties» (2008). Comissió Electoral. [Consulta: 26/06/2013.]
* ↑ (anglès) Trevett, Claire: «National's party list revealed». The New Zealand Herald. [Publicació: 04/09/2011.] [Consulta: 26/06/2013.]
* ↑ (anglès) «PM 'has confidence' in Tolley despite portfolio downsizing». The New Zealand Herald. [Publicació: 26/01/2010.] [Consulta: 26/06/2013.]

## Vegeu també

* Partit Nacional de Nova Zelanda

## Enllaços externs

* (anglès) Pàgina web oficial de Tim Groser Arxivat 2015-06-20 a Wayback Machine.
* (anglès) Informació sobre Tim Groser a la pàgina web del Parlament de Nova Zelanda Arxivat 2013-02-09 a Wayback Machine.
* (anglès) Informació sobre Tim Groser a la pàgina web del Partit Nacional Arxivat 2006-08-12 a Wayback Machine.
# Superconductivitat d'alta temperatura

La superconductivitat d'alta temperatura és la que es produeix a temperatures crítiques superiors a 77 K (és a dir, per sobre de la temperatura d'ebullició del nitrogen). El descobriment experimental del primer superconductor per Karl Müller i Johannes Bednorz va ser reconegut immediatament en rebre del Premi Nobel de física del 1987.
Tots els compostos que presenten aquest tipus de superconductivitat són òxids de coure, bari i itri, anomenats genèricament YBCO, són cristalls amb l'estructura tetragonal de la perovskita i presenten anisotropia en determinades propietats superconductores. Tots ells són superconductors de tipus II, en els quals el camp magnètic pot penetrar en el seu interior creant tubs de flux (vòrtexs) que formen regions metàl·liques normals dins l'estructura superconductora. La teoria BCS no pot explicar el fenomen i sembla que les capes d'àtoms de coure hi tenen un paper destacat.
# Synaptomys cooperi

Synaptomys cooperi és una espècie de mamífer rosegador de la família dels cricètids. Viu al Canadà i els Estats Units, des del sud de Manitoba fins a Nova Escòcia. S'alimenta principalment de plantes herbàcies. Els seus hàbitats naturals són els herbassars, els boscos mixtos de perennifolis i coníferes, els boscos de pícees i avets i els aiguamolls. És una espècie en risc mínim, és a dir, no sembla que hi hagi cap amenaça significativa per a la seva supervivència.
L'espècie fou anomenada en honor del metge i naturalista estatunidenc James Graham Cooper.

## Referències

* ↑ Linzey, A. V.; NatureServe (Hammerson, G.). Synaptomys cooperi. UICN 2008. Llista Vermella d'espècies amenaçades de la UICN, edició 2008, consultada el 5 maig 2016.
* ↑ Beolens, Bo; Watkins, Michael; Grayson, Michael. The Eponym Dictionary of Mammals (en anglès). The Johns Hopkins University Press, 2009, p. 84. ISBN 978-0801893049.
# Província de Halle-Merseburg

La Província de Halle-Merseburg (en alemany Provinz Halle-Merseburg) va ser una província de l'Estat Lliure de Prússia de 1944 a 1945. La capital estava a Merseburg.
La província es va crear l'1 de juliol de 1944, a partir del Regierungsbezirk de Merseburg, una regió administrativa de l'antiga província de Saxònia. El governador de la nova província va ser Joachim Albrecht Eggeling, el Gauleiter del Gau de Halle-Merseburg.
El juliol del 1945, l'Administració militar soviètica a Alemanya va unir la província de Halle-Merseburg a la província de Magdeburg i l'Estat Lliure d'Anhalt a la nova "Província de Saxònia", que va passar a denominar-se el 1946 província de Saxònia-Anhalt i, finalment al 1947, es va crear l'estat de Saxònia-Anhalt.

## Vegeu també

* Províncies de Prússia

## Bibliografia

* James Kerr Pollock et Homer L. Thomas, Germany in Power and Eclipse: The Background of German Development, Van Nostrand, 1952
* Konrad Reuter, Sixteen States, One Country: The Political Structure of the Federal Republic of Germany, Inter Nationes, 1991
# Air Transport Europe

Air Transport Europe és una aerolínia amb base a Poprad, Eslovàquia. Duu a terme vols d'emergències mèdiques, treballs aeris i serveis d'helicòpters privats. També és una companyia certificada per AgustaWestland i MIL Helicopters per prestar servei tècnic als seus helicòpters. El seu aeroport base és l'Aeroport de Poprad-Tatry, i utilitza dos aeroports secundaris, l'Aeroport de Bratislava-Milan Rastislav Štefánik i l'Aeroport Internacional de Košice.

## Història

L'aerolínia es va fundar el 1990 com una aerolínia xàrter, operant un Tupolev Tu-134A i tres helicòpters AgustaWestland AW109. El 1996 va ser arrendat un Tu-154B2 a Air Terrex, aquest va ser retornat l'any 1998. El 1997 la companyia va adquirir un Tu-154M per incursionar-se als vols regulars, cobrint la ruta Bratislava-Moscou-Budapest durant dos anys. El 1999 es va adquirir un altre Tu-154M, que era utilitzat únicament per a serveis de vols xàrter. Els dos Tu-154 van ser retirats el 2000, mentre que el Tu-134 va ser retirat el 2001. Això va convertir a la companyia en una operadora de serveis d'helicòpters, i així va ser fins a 2004, quan va adquirir un Cessna Citation.

## Flota

La flota de Air Transport Europe està composta per:
* 2 Mil Mi-8 / Mi-8 MTV helicopters
* 10 Agusta A109K2 helicopters
* 1 Eurocopter AS355N helicopter
* 1 PZL Kania Helicopter
* 1 Mi-2 Helicopter
* 1 Cessna 560 Encore business jet

### Flota retirada

* 3 Antonov An-30 (Un arrendat a Aeroflot, un altre a Air Ukraine i un altre a Central Districts Airline)
* 1 Tupolev Tu-134
* 1 Tupolev Tu-154B2 (Arrendat a Air Terrex)
* 2 Tupolev Tu-154M
* 1 Yakovlev Yak-40

## Referències

* ↑ «Aier ATE Transport». [Consulta: 11 desembre 2016].
* ↑ «Company Reports» (en anglès). EMIS. Arxivat de l'original el 2012-01-25. [Consulta: 11 desembre 2016].
* ↑ «LZS Financie a poistenie». [Consulta: 11 desembre 2016].
* ↑ «SArmy grave no bid copter contract to slovak ambulance firm». [Consulta: 11 desembre 2016].
* ↑ «Air Transport Europe Ltd». Helis.com. [Consulta: 11 desembre 2016].
* ↑ «Operator Lis». JetRequest.com. [Consulta: 11 desembre 2016].

## Enllaços externs

* Air Transport Europe
# Synaptura salinarum

Synaptura salinarum és un peix teleosti de la família dels soleids i de l'ordre dels pleuronectiformes.

## Alimentació

Menja peixos i crustacis.

## Distribució geogràfica

Es troba a les costes d'Austràlia.

## Referències

* ↑ The Taxonomicon (anglès)
* 1 2 FishBase (anglès)
# Fra Guerau

«Fra Guerau» té aquests significats:
* Fra Guerau (monjo): nom amb què era conegut Guerau Miquel, eremita que habitava al que ara coneixem com a congost de Fraguerau.
* Sant Bartomeu de Fraguerau: ermita a Ulldemolins (Priorat).
* Congost de Fraguerau a la Serra de Montsant.
* Fraguerau és una marca de vi envasat de la denominació d'origen Montsant.
# Província de Hakkâri

La província de Hakkâri és una província de Turquia al sud-est del país, regió d'Anatòlia Oriental. La major part de la seva població són kurds
Va passar a l'Imperi Otomà en la campanya de l'hivern de 1515 al 1516 i el territori fou considerat un sandjak del wilayat de Van, però gaudint, com altres districtes kurds, del privilegi que el sobirà local kurd era reconegut sandjakbegi hereditari, i la sobirania otomana fou força nominal fins al segle xix. A la meitat del segle xix fou inclòs al wilayat d'Erzurum i el 1876 fou erigit en wilayat separat; el 1888 va tornar a ser sandjak del wilayat de Van per esdevenir definitivament wilayat separat el 1935.
Administrativament està formada per quatre districtes: Çukurca, Hakkâri, Şemdinli i Yüksekova

## Vegeu també

* Oramar
# Papallones (Pous i Pagès)

Papallones és una comèdia en tres actes, original de Josep Pous i Pagès, estrenada al teatre Romea de Barcelona, la vetlla del 18 de gener del 1919.
L'acció passa en un indret fictici: a la Torre Blanca, magnífica finca senyorial dels marquesos de Bianya, als afores de Vilaclara.

## Repartiment de l'estrena

* Marcela Fontcoberta: Elvira Fremont.
* Senyora Verònica: Maria Àngela Guart.
* Neus: Elena Vivó.
* Don Xavier d'Ordal, marquès de Bianya: Enric Giménez.
* Eugeni d'Ordal: Josep Bruguera.
* Senyor Felip Ballester: Domènec Aymerich.
* En Serafí: Miquel Sirvent.
* Direcció escènica: Enric Giménez.

## Referències

* ↑ Publicació de la crítica a La Vanguardia (20 de gener del 1919)
Viccionari
# Acròtat

Acròtat (en llatí Acrotatus, en grec antic Ἀκρότατος "Akrótatos") fou fill del rei Cleòmenes II d'Esparta.
Es va enemistar amb una part del país en oposar-se a un decret que alliberava de la infàmia a tot aquell que havia fugit del camp de batalla en el combat en què Antípater va derrotar Agis l'any 331 aC. El 314 aC els agrigentins van demanar ajut a Esparta contra Agàtocles de Siracusa i Acròtat va acceptar encapçalar una expedició. Primer va desembarcar a la Magna Grècia on va obtenir el suport de Tàrent. Després va anar a Agrigent on va actuar com un tirà cruel fins al punt que els ciutadans es van revoltar contra ell i el van obligar a sortir de la ciutat. Va tornar a Esparta i va morir el 309 aC, abans de la mort del seu pare. El seu fill Areos I va succeir al seu avi Cleòmenes com a rei.

## Referències

* ↑ 1.Acrotatus a: William Smith (editor), A Dictionary of Greek and Roman Biography and Mythology. Vol. I. Boston: Little, Brown & Comp., 1867, p. 16
# Illa Salisbury

L'illa de Salisbury (en inuktitut: Akulliq) és una illa deshabitada de les illes àrtiques canadenques a la regió de Qikiqtaaluk, Nunavut, Canadà. Té una superfície de 804 km². El punt més alt de l'illa arriba a una alçada de 503 metres. L'illa de Salisbury té 47 quilòmetres de llarg i 23 d'amplada.
Es troba a l'estret de Hudson al sud de la península de Foxe. La veïna illa de Nottingham es troba a 24 quilòmetres al sud-oest de l'illa de Salisbury.
L'illa va rebre el nom de la ciutat anglesa de Salisbury.

## Referències

* ↑ «The Atlas of Canada - Sea Islands», 06-10-2012. Arxivat de l'original el 2012-10-06. [Consulta: 29 abril 2024].
* ↑ «Salisbury». Arxivat de l'original el 2015-02-12. [Consulta: 29 abril 2024].
# Tegment

El tegment (del llatí tegmentum: per "cobrir") és una àrea general dins del tronc de l'encèfal. El tegment és la part ventral del mesencèfal i el tecte és la part dorsal del mesencèfal. Es troba entre el sistema ventricular i les diferents estructures basals o ventrals a cada nivell. Forma el sòl del mesencèfal, mentre que el tecte forma el sostre. És una xarxa multisinàptica de neurones que està implicada en molts tractes homeostàtics i dels reflexos. És un centre motor que transmet senyals inhibidors al tàlem i als nuclis basals evitant moviments corporals no desitjats.
L'àrea del tegment inclou diverses diferents estructures, com ara l'acabament rostral de la formació reticular, diversos nuclis que controlen els moviments oculars, la substància grisa periaqüeductal, el nucli vermell, la substància negra i l'àrea tegmental ventral.
El tegment és la ubicació de diversos nuclis dels parells cranials (PC). Els nuclis dels PC III i IV es troben a la porció del tegment del mesencèfal. Els nuclis dels PC V a VIII es troben al tegment de la protuberància. Els nuclis dels PC IX, X i XII es troben al de la medul·la.

## Referències

* ↑ «Tegmentum UBERON:0024151 (ilx_0111555)».
* ↑ «Function of the midbrain, basal ganglia and thalamus». Arxivat de l'original el 2016-03-04.
* ↑ Carlson, Neil. Physiology of Behavior. 11th. Prentice Hall, 2012, p. 89. ISBN 0205889786.
# Telmatobufo venustus

Telmatobufo venustus és una espècie de granota que viu a Xile i, possiblement també, a l'Argentina.
Està amenaçada d'extinció per la pèrdua del seu hàbitat natural.

## Referències

* Veloso, A., Núñez, H. & Formas, R. 2004. Telmatobufo venustus. Llista Vermella d'Espècies Amenaçades de la UICN 2006. Consulta: 18 de gener de 2008.
# Fletxa Valona 1951

La Fletxa Valona 1951 fou la 15a edició de la Fletxa Valona. La cursa es disputà el 21 d'abril de 1951 entre Charleroi i Lieja, sobre un recorregut de 220 kilòmetres. El vencedor fou el suís Ferdi Kubler (Tebag), que s'imposà a l'esprint en l'arribada a Lieja als seus tres companys d'escapada. Gino Bartali (Bartali-Ursus) i Jean Robic (Automoto) foren segon i tercer respectivament.

## Classificació final

| | Ciclista | Equip | Temps |
| 1 | Ferdi Kubler (SUI) | Tebag | 6h 21' 59" |
| 2 | Gino Bartali (ITA) | Bartali-Ursus | m. t. |
| 3 | Jean Robic (FRA) | Automoto | m. t. |
| 4 | Louison Bobet (FRA) | Stella-Dunlop | m. t. |
| 5 | Nedo Logli (ITA) | Ganna | + 24" |
| 6 | Jean Brun (SUI) | Terrot-Wolber | + 24" |
| 7 | Marcel Kint (BEL) | Girardengo | + 24" |
| 8 | Bernard Gauthier (FRA) | Mercier-Hutchinson | + 24" |
| 9 | Fiorenzo Magni (ITA) | Ganna | + 24" |
| 10 | Raymond Impanis (BEL) | Alcyon-Dunlop | + 24" |

## Referències

* ↑ «La Flèche Wallonne 1951». cyclingfever.com. [Consulta: 1r març 2016].
* ↑ «15a edizione La Fléche Wallonne (1951)». museociclismo.it. [Consulta: 1r març 2016].
* ↑ «La Fleche Wallone». cyclebase.nl. [Consulta: 1r març 2016].

## Enllaços externs

* Web oficial
# Princess Lover!

Princess Lover! (プリンセスラバー!, Purinsesu Rabaa!) és una novel·la visual japonesa, sent el primer títol desenvolupat per Ricotta. Va ser llançada en un inici com un videojoc per adults pel PC el 27 de juny del 2008 tant en edicions limitades com regulars, i li va seguir un llançament per a totes les edats per a la PlayStation 2 el 28 de gener del 2010. La jugabilitat en Princess Lover! segueix una trama lineal la qual ofereix escenaris predeterminats i cursos d'interacció, i la seva història se centra en l'atractiu dels quatre personatges femenins principals.
El projecte destaca perquè l'equip de desenvolupament està format per un nombre limitat de membres acreditats. L'escenari del joc va ser proporcionat per Shōta Onoue, que ha treballat anteriorment en títols com ara Tàctiques' Tenshi no Himegodo. La direcció artística i els dissenys de personatges van ser fet per Kei Komori, conegut pel seu treball en diversos títols de dōjin. Més tard, Komori va crear el segon títol de Ricotta Walkure Romanze: Shōjo Kishi Monogatari.

## Referències

* 1 2 «A Beautiful and Lewd Romance Pattern with Celebrity Heroines In an Elegant Society! Princess Lover! To Be Released on June 27!» (en japonès). Game-Style, 24-04-2008. Arxivat de l'original el 2009-11-24. [Consulta: 10 juliol 2009].
* ↑ «List of Shōta Onoue's visual novel contributions» (en japonès). ErogameScape. Arxivat de l'original el 2013-10-15. [Consulta: 10 juliol 2009].
* ↑ «Outline page at Princess Lover!'s official website» (en japonès). Ricotta. [Consulta: 10 juliol 2009].
* ↑ «Game-Style's Princess Lover! feature front page» (en japonès). Game-Style, 24-04-2008. [Consulta: 10 juliol 2009].

## Enllaços externs

* Lloc web de Comfort per la novel·la visual de PlayStation 2 (japonès)
* Lloc web oficial de l'Anime (japonès)
* Princess Lover! (anime) a l'Enciclopèdia d'Anime News Network (anglès) (anglès)
# Ajuntament (el Palau d'Anglesola)

Ajuntament és una obra del Palau d'Anglesola (Pla d'Urgell) inclosa a l'Inventari del Patrimoni Arquitectònic de Catalunya.

## Descripció

Edifici distribuït com una casa de vivendes de lloguer, remarcant però, l'accés. Té un cert interès la façana com a expressió d'un edifici auster per a una comunitat d'individus. Idees clàssiques en interiors i funcionalisme en general.

## Història

Des de l'any 1982 a més de les dependències administratives allotja les sales de consultori mèdic i llar de jubilats.

## Referències

* 1 2 «Ajuntament». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 13 març 2019].
# Illa Sant Climent

Illa Sant Climent és la més meridional de les illes del Illes Santa Bàrbara de Califòrnia. Propietat i operada per la Marina dels Estats Units d'Amèrica, i forma part del Comtat de Los Angeles. Definida per l'Oficina del Cens dels Estats Units com el Bloc 2 del grup Censal 5991 del Comtat de Los Angeles (Califòrnia), té 21 milles nàutiques (39 quilòmetres) de llarg i té una superfície de 147,13 quilòmetres quadrats (56, 81 milles quadrades). L'illa està deshabitada oficialment segons el cens dels EUA l'any 2000. La ciutat de Sant Climent al Comtat d'Orange (Califòrnia), deu el seu nom a l'illa.
El primer europeu a albirar les illes va ser el portuguès Juan Rodríguez Cabrillo en 1542, qui la va cridar Victòria. El seu nom va ser canviat per l'explorador espanyol Sebastián Vizcaíno, qui la va visitar el 23 de novembre 1602 el dia de Sant Climent.
* Illes Santa Bàrbara
* Anacapa · Sant Climent · Sant Miquel · Sant Nicolau · Santa Bàrbara · Santa Catalina · Santa Cruz · Santa Rosa
# Tatàrovo

Tatàrovo (en rus: Татарово) és un poble de l'óblast de Vladímir, a Rússia, segons el cens del 2010 tenia 326 habitants. Pertany al districte municipal de Múrom.

## Referències

* ↑ Серёгин А. П. Флора Владимирской области: конспект и атлас. — Тула: Гриф и К, 2012. — 620 с.
* ↑ «В.Г. Добронравов. Историко-статистическое описание церквей и приходов Владимирской епархии: Вып. 4: Меленковский, Муромский, Покровский и Судогодский уезды. - 1897». Arxivat de l'original el 2018-05-09.
# Ternovka (Bélgorod)

* Per a altres significats, vegeu «Ternovka».
Ternovka - Терновка (rus) - és un poble de l'óblast de Bélgorod, a Rússia. El 2010 tenia 1.340 habitants. Pertany al districte (raion) de Stroítel.

## Referències

* ↑ «История села Бутово | Бутовское сельское поселение». www.admbutovo.ru. Arxivat de l'original el 2019-01-11. [Consulta: 10 gener 2019].
* ↑ «Историческая справка, Бутово — Энциклопедия Яковлевского района» (en rus). Arxivat de l'original el 2019-01-11. [Consulta: 10 gener 2019].
# Fletxa Valona 2003

La Fletxa Valona 2003 fou la 67a edició de la cursa ciclista Fletxa Valona. Es disputà el 23 d'abril de 2003 i el vencedor final fou l'espanyol Igor Astarloa, de l'equip Saeco.

## Resultats

| | Ciclista | Equip | Temps |
| 1 | Igor Astarloa | Saeco | 4h 39' 17" |
| 2 | Aitor Osa | IBanesto.com | + 16" |
| 3 | Aleksandr Xefer | Saeco | + 56" |
| 4 | Unai Etxebarria | Euskaltel-Euskadi | + 1'00" |
| 5 | Aleksandr Kolobnev | Domina Vacanze-Elitron | + 1'06" |
| 6 | Oscar Mason | Vini Caldirola-Sidermec | + 1'08" |
| 7 | Cristian Moreni | Alessio | + 1'13" |
| 8 | Ángel Castresana | ONCE-Eroski | + 1'15" |
| 9 | Christophe Moreau | Crédit Agricole | + 1'19" |
| 10 | Eddy Mazzoleni | Vini Caldirola-Sidermec | m. t. |

## Enllaços externs

* Web de la cursa
* Classificació a les-sports.info
# Procés unitari

El procés unitari és un pas del procés industrial on hi ha una reacció unitària de tipus exclusivament químic. No s'ha de confondre amb el terme operació unitària, que correspon a una part del procés industrial on hi ha una reacció unitària de tipus exclusivament físic.
Un exemples són el procés químic de l'oxidació del paraxilè a àcid tereftàlic que és un procés unitari, la hidrogenació de la mantega clarificada asiàtica ghee és també un procés unitari. L'any 1930 P.H. Groggins introduí el concepte de procés unitari per tal de classificar i estandarditzar les reaccions químiques.

## Bibliografia

* AAVV. Unit Manufacturing Processes: Issues and Opportunities in Research (pdf) (en anglès). The National Academies Press, 1995, p. XV-212. ISBN 0-309-05192-4.

## Referències

* ↑ Austen, George. Shreve's Chemical Process Industries. Mc-Graw Hill, 1984, p. 1. ISBN 0-07-066167-7.
# Partit per la Democràcia i el Progrés / Partit Socialista

El Partit per la Democràcia i el Progrés / Partit Socialista (en francès: Parti pour la Démocratie et le Progrès / Parti Socialiste) és un partit polític de Burkina Faso (antic Alt Volta).
Va ser fundat el maig del 2001 per fusió del Partit per la Democràcia i el Progrés amb el Partit Socialista Burkinès.
A les últimes eleccions legislatives del 5 de maig del 2002, el partit va obtenir el 7,5% del vot popular i 10 dels 111 escons. A les eleccions presidencials del 13 de novembre del 2005, el seu candidat Ali Lankoandé va aconseguir l'1,74% del vot popular.
# Tomàs Puig i Puig

Tomàs Puig i Puig (Figueres, 1771 - Figueres, 1835) fou un polític català de principis del segle xix. Era fill d'una família de terratinents i va estudiar dret a Cervera i Osca. En els anys 1804-1805 va viatjar per Europa, especialment a França on es va adonar que la monarquia absoluta espanyola era un llast per la modernització del país. Així doncs, quan Napoleó va envair Espanya el 1808 es va mostrar clarament com a afrancesat i per això fou empresonat a Girona.
Alliberat per les tropes franceses, va ser nomenat alcalde de Figueres, cap del corregiment de Girona i president de la Cort d'Apel·lació. Va organitzar l'administració francesa i les partides de caragirats, gent del país que ajudava els francesos. Fou un ferm partidari de la incorporació de Catalunya a l'Imperi Napoleònic, com passà el 1812; llavors, fou nomenat prefecte del departament del Ter.
Va defensar la llengua catalana i segurament fou ell qui inspirà la política catalanitzadora del mariscal Augereau. Fins i tot volia traduir al català el Codi Napoleònic. Acabada la guerra es va exiliar a Montpeller (1814) i hi va estudiar ciències naturals. Tornà a Espanya el 1816, però no pogué recuperar els seus béns fins al 1821. Deixà la política i va morir el 1834.

## Referències

* ↑ Vides catalanes que han fet història. 1. ed. Barcelona: Edicions 62, 2020. ISBN 978-84-297-7884-7.
* ↑ «Tomàs Puig i Puig». Gran Enciclopèdia Catalana. Barcelona: Grup Enciclopèdia Catalana.

## Bibliografia

* Guia dels escenaris de la guerra del Francès a Catalunya